Рәсәйҙең һәм Башҡортотсандың халыҡ рәссамы Ғәлиә Шакир ҡыҙы Имашева — Мостай Кәримдең “Ай тотолған төндә” трагедияһының беренсе сценографы 1964 -се йылда инде тәжрибәле рәссам була. (Ғ.Ш.Имашева 1914 йылдың 17 майында тыуған, 1931 йылда Башҡорт сәнғәт техникумын тамамлай. Ул сәнғәт техникумында күренекле оҫталарҙа: Тюлькин, Дәүләткилдеев кеүек рәссамдарҙа уҡый. Ғәлиә Шакир ҡыҙының бөтә ижад юлы тиерлек Башҡорт академия драма театры менән бәйле. Ул унда 1936 йылда, Баймаҡ колхоз-совхоз театрында эшләп алғандан һуң, килә. Ҡырҡ ике йыл дауамында (1946 –1988) театрҙың баш рәссамы була. Шул дәүерҙә ике йөҙҙән ашыу спектаклдең сәхнә биҙәлешен юғары кимәлдә башҡарған Имашева Башҡортостанда ғына түгел, Бөтә Советтар Союзы театр рәссамдары араһында бармаҡ менән һанарлыҡ гүзәл зат вәкилдәренең береһе була. Ике тапҡыр «Почет билдәһе» ордены менән бүләкләнә. Имашева башҡорт ҡатын-ҡыҙҙары араһында тәүге профессиональ рәссам булыуы менән дә беҙгә ҡәҙерле. Уның төп эштәре: Х. Ибраһимов «Башмағым», М. Фәйзи «Ғәлиәбаныу», М. Ғафури «Ҡара йөҙҙәр», Б. Бикбай «Ҡарлуғас», А. Чехов «Ваня ағай», Вольтер «Мөхәммәт», В. Гюго «Мария Тюдор», М. Кәрим «Айгөл иле», «Салауат», И. Йомағолов «Нәркәс», Ә. Мирзаһитов «Әсәләр көтәләр улдарын», Ҡ. Даян «Ҡарлуғас» һ.б. Иң сағыу ижади эштәренең береһе – Мостай Кәримдең «Ай тотолған төндә» трагедияһының сәхнә биҙәлеше.